คาด 2 สัปดาห์ กระจายวัคซีนไฟเซอร์ ให้นักเรียนกลุ่มเป้าหมาย 4 ล้านได้ครบ
นพ.โอภาส การย์กวินพงศ์ อธิบดีกรมควบคุมโรค เปิดเผยว่า ตอนนี้วัคซีนที่มีการยอมรับเรื่องประสิทธิภาพและความปลอดภัยในไทยมีหลายตัว แต่ที่สำนักงานคณะกรรมการอาหารและยา (อย.) อนุญาตให้ฉีดในเด็กอายุ 12 ปีขึ้นไป ในไทยมีตัวเดียวคือวัคซีนไฟเซอร์ ส่วนโมเดอร์นา ยังไม่เข้ามาและไม่ใช่วัคซีนหลักที่รัฐบาลจัดหา ส่วนไฟเซอร์ที่รัฐซื้อนั้นเข้ามาล็อตแรกเมื่อวันที่ 29 ต.ค.ที่ผ่านมา 2 ล้านโดส ตรวจสอบและกระจายไปทุกอำเภอแล้ว แต่บางอำเภอได้รับก่อน-หลัง ขึ้นกับแต่ละจังหวัดได้ตกลงกัน และอาจจะยังไม่ได้กระจายทุกโรงเรียนเพราะข้อมูลกระทรวงศึกษาธิการที่ให้มามีนักเรียนเข้าข่าย 5 ล้านคน แต่มี 4 ล้านคนที่ผู้ปกครองและนักเรียนสมัครใจฉีด อย่างไรก็ตาม วันที่ 6 ต.ค.นี้ วัคซีนไฟเซอร์จะเข้ามาอีก 1.5 ล้านโดส สัปดาห์ถัดไปอีก 1.5 ล้านโดส ดังนั้น 2 สัปดาห์ก็จะกระจายฉีดนักเรียนครบตามจำนวนที่สมัครใจฉีด สำหรับการติดตามผลข้างเคียง โดยเฉพาะวัคซีน mRNA ที่เป็นห่วงมากสุดคือ ภาวะกล้ามเนื้อหัวใจอักเสบ หรือเยื้อหุ้มหัวใจอักเสบ ส่วนใหญ่จะมีอาการแน่นหน้าอก เจ็บหน้าอก เหนื่อย ทั่วโลกพบประมาณ 6 ในแสนการฉีด โดยเฉพาะในเด็กผู้ชาย แต่ส่วนใหญ่จะหายเองได้ มีส่วนน้อยที่ต้องเข้า รพ. ซึ่งเมื่อดูประสิทธิภาพและความปลอดภัย ผู้เชี่ยวชาญส่วนใหญ่ยังเชื่อว่าฉีดวัคซีนมีประโยชน์มากกว่า จึงเป็นนโยบายให้ฉีดนักเรียน และติดตามอาการไม่พึงประสงค์ใกล้ชิด ส่วนเด็กผู้หญิงข้อมูลส่วนใหญ่เชื่อว่าปลอดภัย คำแนะนำตอนนี้ ในผู้ที่อายุ 12 ปีขึ้นไป ให้ฉีดวัคซีนได้ 2 เข็ม ส่วนเด็กชายให้ฉีด 1 เข็ม และประเมินข้อมูลอีกครั้งใน 2 สัปดาห์ถัดไป ว่าจะฉีดเข็ม 2 ต่อหรือไม่ รวมถึงดูข้อมูลของต่างประเทศร่วมด้วย แน่นอนว่าประสิทธิภาพในการฉีด 2 เข็มดีกว่า แต่ต้องดูข้อมูลผลดี ผลเสียและชั่งน้ำหนักกัน